Aprovació del Reglament de l'assegurança obligatòria de responsabilitat civil en la circulació de vehicles de motor
Vehicles amb estacionament habitual en estats no pertanyents a l'Espai Econòmic Europeu
Dipòsit o precintament, públic o domiciliari, del vehicle
Certificació d'antecedents sinistrals
Aplicació dels imports de la cobertura de l'assegurança obligatòria
Documentació relativa a l'assegurança obligatòria
Contingut de la sol·licitud i de la proposició de l'assegurança obligatòria
Efectes de la sol·licitud i de la proposició de l'assegurança obligatòria
Pòlissa d'assegurança i justificant del pagament de la prima
Acreditació de l'assegurança obligatòria
Satisfacció de la indemnització de l'assegurança obligatòria
Oferta motivada d'indemnització
Indemnització per danys en els béns en els sinistres la tramitació, liquidació i pagament dels quals s'efectua mitjançant els convenis d'indemnització directa subscrits entre entitats asseguradores per a la tramitació de sinistres
Resposta motivada d'indemnització
Concurrència de danys i causants
Indemnització pel Consorci de Compensació d'Assegurances
Oficina Espanyola d'Asseguradors d'Automòbils (Ofesauto) en la condició d'oficina nacional d'assegurança
Oficina Espanyola d'Asseguradors d'Automòbils (Ofesauto) en la condició d'organisme d'indemnització
Identificació de l'entitat asseguradora i control de l'obligació d'assegurar-se
Fitxer informatiu de vehicles assegurats
Primera tramesa de dades i la seva actualització
Procediment de tramesa de la informació al Consorci de Compensació d'Assegurances
Tramesa d'informació a la Direcció General d'Assegurances i Fons de Pensions
Control de l'obligació d'assegurar-se
Publicació de la relació de centres sanitaris i entitats asseguradores que subscriguin convenis per a l'assistència a lesionats de trànsit
Fitxer informatiu de vehicles assegurats (FIVA)
La Llei 21/2007, d'11 de juliol, per la qual es modifica el text refós de la Llei sobre responsabilitat civil i assegurança en la circulació de vehicles de motor, aprovat pel Reial decret legislatiu 8/2004, de 29 d'octubre, i el text refós de la Llei d'ordenació i supervisió de les assegurances privades, aprovat pel Reial decret legislatiu 6/2004, de 29 d'octubre, ha introduït modificacions importants en la configuració de la responsabilitat civil derivada de la circulació de vehicles de motor i en la de l'assegurança que obligatòriament la cobreix.
La major part de les modificacions introduïdes són conseqüència de la transposició de la Directiva 2005/14/CE del Parlament Europeu i del Consell d'11 de maig de 2005, per la qual es modifiquen les directives 72/166/CEE, 84/5/CEE, 88/357/CEE i 90/232/CEE del Consell i la Directiva 2000/26/CE del Parlament Europeu i del Consell, relatives a l'assegurança de responsabilitat civil derivada de la circulació de vehicles automòbils (Cinquena Directiva de l'assegurança d'automòbils), per bé que la Llei també incorpora canvis rellevants al marge de la transposició, amb una finalitat clarament reforçadora de la protecció als perjudicats en accidents de circulació.
El paper que els vehicles de motor tenen en la nostra societat i la dimensió del problema dels accidents de trànsit han justificat tant la iniciativa comunitària d'harmonització normativa en aquest camp com les reformes d'impuls nacional més enllà d'aquesta harmonització.
En aquest context, el present Reial decret aprova un nou Reglament de l'assegurança obligatòria de responsabilitat civil en la circulació de vehicles de motor, que substitueix el Reglament aprovat pel Reial decret 7/2001, de 12 de gener.
El Reglament aprovat pel Reial decret 7/2001, de 12 de gener, no es va limitar a regular les qüestions que requerien ser desplegades mitjançant una norma d'aquest rang, sinó que va tenir la intenció d'integrar i clarificar la regulació de l'assegurança d'automòbils, incorporant preceptes de la Llei sobre responsabilitat civil i assegurança en la circulació de vehicles de motor, finalitat que era especialment necessària perquè el text refós de la Llei sobre ús i circulació de vehicles de motor de 1968 havia patit profunds canvis amb la Llei 21/1990, de 19 de desembre, per adaptar el dret espanyol a la Directiva 88/357/CEE, sobre llibertat de serveis en assegurances diferents de la de vida, i d'actualització de la legislació d'assegurances privades, i especialment per la Llei 30/1995, de 8 de novembre, d'ordenació i supervisió de les assegurances privades, de gran intensitat en les seves modificacions fins al punt que va canviar la denominació de la Llei i el contingut del seu títol primer.
Tres anys després de ser aprovat el Reglament de 2001, el text refós de la Llei sobre responsabilitat civil i assegurança en la circulació de vehicles de motor, aprovat pel Reial decret legislatiu 8/2004, de 29 d'octubre, va permetre disposar ja d'un text legal únic i harmonitzat que recollia les importants modificacions que al llarg del temps havia patit aquesta normativa.
Amb les modificacions introduïdes per la ja esmentada Llei 21/2007, d'11 de juliol, el vigent text refós de la Llei sobre responsabilitat civil i assegurança en la circulació de vehicles de motor recull de forma unitària tota la normativa sobre aquesta part del sistema de responsabilitat civil, de manera que l'àmbit reglamentari ha de quedar reduït al desplegament de determinats aspectes de l'assegurança obligatòria que garanteix la responsabilitat civil derivada de la circulació de vehicles de motor.
Aquest també és el motiu del canvi en la denominació d'aquest Reglament, que passa a ser-ho només de l'assegurança obligatòria de responsabilitat civil en la circulació de vehicles de motor.
El nou Reglament precisa, entre altres continguts, els conceptes de vehicles de motor i de fets de la circulació i estableix la previsió de compensació en l'aplicació dels imports de la cobertura de l'assegurança obligatòria fixats en el text refós de la Llei sobre responsabilitat civil i assegurança en la circulació de vehicles de motor, amb la consegüent possibilitat de superació del sistema d'assegurament dual, assegurança obligatòria i assegurança voluntària de responsabilitat civil, existent en l'actualitat.
A més, el nou Reglament concreta determinats aspectes de l'oferta motivada d'indemnització i de la resposta motivada que han d'emetre les entitats asseguradores, sistematitza la documentació relativa a l'assegurança, inclosa la que serveix per acreditar-ne la vigència, desplega determinats aspectes referits al pagament de la indemnització, recull la regulació de l'Oficina Espanyola d'Asseguradors d'Automòbils i conté, actualitzat, el règim del Fitxer informatiu de vehicles assegurats, com a mecanisme central per a la identificació de l'entitat asseguradora que cobreix la responsabilitat civil de cadascun dels vehicles implicats en un accident i del control de l'obligació d'assegurar-se.
Aquest Reial decret ha rebut l'informe de l'Agència Espanyola de Protecció de Dades.
En virtut d'això, a proposta dels ministres d'Economia i Hisenda, de Justícia i de l'Interior, d'acord amb el Consell d'Estat i amb la deliberació prèvia del Consell de Ministres en la reunió del dia 12 de setembre de 2008,
S'aprova el Reglament de l'assegurança obligatòria de responsabilitat civil en la circulació de vehicles de motor, el text del qual s'insereix a continuació.
Queden derogades totes les disposicions del mateix rang o inferior que s'oposin al que estableix aquest Reial decret i, en particular, les següents:
a ) Reial decret 7/2001, de 12 de gener, pel qual s'aprova el Reglament sobre la responsabilitat civil i assegurança en la circulació de vehicles de motor.
b ) Reial decret 299/2004, de 20 de febrer, pel qual es modifica el Reglament sobre responsabilitat civil i assegurança en la circulació de vehicles de motor, aprovat pel Reial decret 7/2001, de 12 de gener.
El present Reial decret es dicta a l'empara del que disposa l'article 149.1.6a de la Constitució, que atribueix a l'Estat la competència exclusiva en matèria de legislació mercantil.
Aquest Reial decret entra en vigor al cap d'un mes de la publicació en el Butlletí Oficial de l'Estat.
Tenen la consideració de vehicles de motor, als efectes de la responsabilitat civil en la circulació de vehicles de motor i de l'obligació d'assegurament, tots els vehicles idonis per circular per la superfície terrestre i impulsats per un motor, inclosos els ciclomotors, vehicles especials, remolcs i semiremolcs, la posada en circulació dels quals requereixi autorització administrativa d'acord amb el que disposa la legislació sobre trànsit, circulació de vehicles de motor i seguretat viària.
S'exceptuen de l'obligació d'assegurament els remolcs, semiremolcs i màquines remolcades especials la massa màxima autoritzada dels quals no excedeixi els 750 quilograms, així com els vehicles que hagin estat donats de baixa de forma temporal o definitiva del Registre de vehicles de la Direcció General de Trànsit.
No estan inclosos en l'àmbit material del present Reglament:
a ) Els ferrocarrils, tramvies i altres vehicles que circulin per vies que els siguin pròpies.
b ) Els vehicles de motor elèctrics que per concepció, destí o finalitat tinguin la consideració de joguines, en els termes definits i amb els requisits establerts a l'article 1.1 del Reial decret 880/1990, de 29 de juny, pel qual s'aproven les normes de seguretat de les joguines, i la seva normativa concordant i de desplegament.
Tampoc no estan incloses en l'àmbit material del present Reglament les cadires de rodes.
Als efectes d'aquest Reglament, s'apliquen els conceptes recollits a l'annex I del Reial decret legislatiu 339/1990, de 2 de març, pel qual s'aprova el text articulat de la Llei sobre trànsit, circulació de vehicles de motor i seguretat viària.
Als efectes de la responsabilitat civil en la circulació de vehicles de motor i de la cobertura de l'assegurança obligatòria que regula aquest Reglament, s'entenen per fets de la circulació els derivats del risc creat per la conducció dels vehicles de motor a què es refereix l'article anterior, tant per garatges i aparcaments, com per vies o terrenys públics i privats aptes per a la circulació, urbans o interurbans, així com per vies o terrenys que, sense tenir aquesta aptitud, siguin d'ús comú.
No s'entenen fets de la circulació:
a ) Els derivats de la celebració de proves esportives amb vehicles de motor en circuits especialment destinats a l'efecte o habilitats per a aquestes proves, sense perjudici de l'obligació de subscriure l'assegurança especial prevista a la disposició addicional segona.
b ) Els derivats de la realització de tasques industrials o agrícoles per vehicles de motor especialment destinats per a això, sense perjudici de l'aplicació de l'apartat 1 en cas de desplaçament d'aquests vehicles per les vies o terrenys esmentats al mateix apartat quan no estiguin realitzant les tasques industrials o agrícoles que els siguin pròpies.
En l'àmbit dels processos logístics de distribució de vehicles, es consideren tasques industrials les de càrrega, descàrrega, emmagatzematge i altres operacions necessàries de manipulació dels vehicles que tinguin la consideració de mercaderia, llevat del transport que s'efectuï per les vies a què es refereix l'apartat 1.
c ) Els desplaçaments de vehicles de motor per vies o terrenys en què no sigui aplicable la legislació assenyalada a l'article 1, com ara els recintes de ports o aeroports.
Tampoc no té la consideració de fet de la circulació la utilització d'un vehicle de motor com a instrument de la comissió de delictes dolosos contra les persones i els béns.
En tot cas sí que és fet de la circulació la utilització d'un vehicle de motor en qualsevol de les formes descrites en el Codi penal com a conducta constitutiva de delicte contra la seguretat viària, inclòs el supòsit previst a l'article 382 de l'esmentat Codi penal.
Als efectes del que disposa l'article 2.1. d del text refós de la Llei sobre responsabilitat civil i assegurança en la circulació de vehicles de motor, aprovat pel Reial decret legislatiu 8/2004, de 29 d'octubre, s'entén que una matrícula no correspon a un vehicle quan aquest porti una placa de matrícula falsa o alterada de manera que faci impossible la identificació del vehicle.
S'entén que la matricula ha deixat de correspondre a un vehicle quan el permís o llicència de circulació de l'esmentat vehicle ha perdut la seva vigència perquè aquest ha estat donat de baixa del registre de vehicles de l'Estat que va expedir la matrícula, ja sigui de manera definitiva o provisional.
Als efectes de l'obligació d'assegurament de la responsabilitat civil en la circulació de vehicles de motor es presumeix que té la consideració de propietari del vehicle la persona natural o jurídica a nom de la qual figura aquell en el registre públic que correspongui.
Els contractes d'assegurança obligatòria de responsabilitat civil en la circulació de vehicles de motor han d'estar subscrits amb entitats asseguradores que hagin obtingut l'autorització corresponent del Ministeri d'Economia i Hisenda o que, estant domiciliades en un país pertanyent a l'Espai Econòmic Europeu, exerceixin la seva activitat a Espanya en règim de dret d'establiment o en règim de lliure prestació de serveis.
L'entitat asseguradora que rebutgi o no accepti la contractació de l'assegurança obligatòria ho ha de comunicar a l'interessat per qualsevol mitjà admès en dret.
El Consorci de Compensació d'Assegurances ha d'acceptar la contractació del risc quan no hagin estat acceptades o hagin estat rebutjades dues sol·licituds d'assegurança obligatòria per dues entitats asseguradores, llevat que el risc sigui acceptat per una altra o altres asseguradores a petició del Consorci de Compensació d'Assegurances.
Per poder circular per territori espanyol, els vehicles amb estacionament habitual en estats no pertanyents a l'Espai Econòmic Europeu que no estiguin adherits a l'Acord entre les oficines nacionals d'assegurances dels estats membres de l'Espai Econòmic Europeu i altres estats associats, han d'estar assegurats pel sistema de certificat internacional d'assegurança o per l'assegurança en frontera, que han de contenir, almenys, les condicions i els límits que s'assenyalen per a aquesta última a l'article 15 d'aquest Reglament.
Correspon a les direccions de trànsit i a les autoritats competents de les comunitats autònomes a les quals s'hagi transferit l'execució de funcions en aquesta matèria l'adopció de les mesures relatives a la retirada i dipòsit o precintament cautelar, públic o domiciliari, dels vehicles que circulin sense assegurança.
Als efectes de l'exclusió de la cobertura de l'assegurança obligatòria dels danys a les persones i en els béns causats per un vehicle robat, s'entén com a tal, exclusivament, el que hagi estat objecte de les conductes tipificades com a robatori i robatori d'ús en els articles 237, 244 i 623.3 del Codi penal.
L'expedició de la certificació acreditativa de sinistres o d'absència de sinistres, prevista a l'article 2.7 del text refós de la Llei sobre responsabilitat civil i assegurança en la circulació de vehicles de motor, la poden realitzar directament les entitats asseguradores o per mitjà dels fitxers comuns establerts per aquestes per a la selecció i tarifació de riscos a què es refereix l'article 25.4 del text refós de la Llei d'ordenació i supervisió de les assegurances privades, aprovat pel Reial decret legislatiu 6/2004, de 29 d'octubre.
Quan concorrin danys a les persones i danys en els béns i la indemnització per aquests últims superi l'import assenyalat a l'article 4.2. b del text refós de la Llei sobre responsabilitat civil i assegurança en la circulació de vehicles de motor, la diferència s'ha d'indemnitzar amb càrrec al romanent que pugui resultar en la indemnització dels danys a les persones fins al límit de l'article 4.2. a de l'esmentat text refós.
Les despeses d'assistència mèdica, farmacèutica i hospitalària i les despeses d'enterrament i funeral a què es refereix el número 6 de l'apartat primer de l'annex del text refós de la Llei sobre responsabilitat civil i assegurança en la circulació de vehicles de motor es consideren incloses dins de l'import de la cobertura de l'assegurança obligatòria per danys a les persones, que preveu a l'article 4.2. a de l'esmentat text refós.
La sol·licitud de l'assegurança obligatòria dirigida pel prenedor de l'assegurança a l'entitat asseguradora, o la proposició de l'assegurança obligatòria feta per l'assegurador al prenedor, ha de contenir, com a mínim, les següents indicacions:
a ) Les d'identificació del propietari del vehicle, del conductor habitual i del prenedor de l'assegurança, i n'ha de constar el domicili als efectes de notificacions.
Si el prenedor no és el propietari del vehicle, s'ha d'indicar el concepte en què contracta.
b ) Les d'identificació del vehicle, marca, model, característiques i matrícula o signe distintiu anàleg.
c ) Les garanties sol·licitades o ofertes, que en cap cas poden ser inferiors a les de l'assegurança obligatòria.
d ) La identificació clara i destacada que es tracta d'una proposició o d'una sol·licitud d'assegurança.
e ) El període de cobertura mínim, amb indicació del dia i l'hora del seu còmput inicial.
La sol·licitud de l'assegurança obligatòria, a partir del moment en què estigui diligenciada per l'entitat asseguradora o un agent d'aquesta, produeix els efectes de la cobertura del risc durant el termini de quinze dies.
S'entén que està diligenciada quan es lliuri al sol·licitant una còpia de la sol·licitud segellada per l'entitat asseguradora o pel seu agent.
L'assegurador pot rebutjar la sol·licitud en el termini màxim de deu dies des de la pràctica de la diligència, mitjançant un escrit adreçat al prenedor per qualsevol mitjà que asseguri la constància de la recepció, especificant-ne les causes, i té dret a la percepció de la prima que li correspongui per la cobertura dels quinze dies previstos en el primer paràgraf.
Si transcorregut el termini de deu dies l'assegurador no ha rebutjat la contractació, s'entén que ha estat admesa.
Diligenciada la sol·licitud i transcorregut el termini de deu dies, l'assegurador ha de remetre la pòlissa d'assegurança en un termini de deu dies.
La proposició de l'assegurança obligatòria feta per l'entitat asseguradora o el seu agent vincula l'asseguradora pel termini de quinze dies.
Una vegada acceptada la proposició pel prenedor, s'entén perfet el contracte.
En cas d'impagament de la primera prima per culpa del prenedor, l'assegurador pot resoldre el contracte, mitjançant un escrit dirigit al prenedor per correu certificat amb acusament de recepció o per qualsevol altre mitjà admès en dret que permeti tenir constància de la recepció, o pot exigir el pagament de la prima en els termes de l'article 15 de la Llei 50/1980, de 8 d'octubre, de contracte d'assegurança.
Acceptada la proposició pel prenedor, l'assegurador ha de lliurar la pòlissa d'assegurança en el termini de deu dies.
L'assegurador ha de lliurar preceptivament al prenedor la pòlissa d'assegurança, document en el qual, necessàriament, ha de constar una referència clara i precisa a les normes aplicables a aquest tipus d'assegurança i els altres aspectes que es determinin en la regulació del contracte d'assegurança i d'ordenació i supervisió de les assegurances privades.
Així mateix, i una vegada cobrada la prima, l'assegurador ha de lliurar al prenedor un justificant del pagament.
Tot vehicle de motor ha d'anar proveït de la documentació acreditativa de la vigència de l'assegurança obligatòria.
La vigència de l'assegurança obligatòria és constatada pels agents de l'autoritat mitjançant la consulta al Fitxer informatiu de vehicles assegurats.
En defecte d'això, la vigència de l'assegurança queda acreditada mitjançant el justificant de pagament de la prima del període d'assegurança en curs, sempre que contingui, almenys, la identificació de l'entitat asseguradora, la matrícula, placa d'assegurança o signe distintiu del vehicle, el període de cobertura i la indicació de la cobertura de l'assegurança obligatòria.
Si es tracta de vehicles dedicats al lloguer sense conductor, es considera documentació acreditativa de la vigència de l'assegurança la còpia acarada del justificant de pagament de la prima, en la forma que determini la Direcció General de Trànsit.
El document acreditatiu de l'assegurança en frontera ha de contenir, com a mínim, les següents indicacions:
a ) Que la garantia es concedeix dins dels límits i les condicions previstes com a obligatòries en el text refós de la Llei sobre responsabilitat civil i assegurança en la circulació de vehicles de motor i en aquest Reglament.
b ) Que si el sinistre es produeix a Espanya, s'apliquen els límits previstos en la legislació espanyola i, en concret, en el text refós de la Llei sobre responsabilitat civil i assegurança en la circulació de vehicles de motor.
c ) Acreditació de la vigència de l'assegurança, en els termes establerts en aquest Reglament.
Als efectes del que estableix l'article 9. a del text refós de la Llei sobre responsabilitat civil i assegurança en la circulació de vehicles de motor, no es produeix meritació d'interessos per mora, quant a la quantitat oferta, en els següents casos:
a ) Quan s'hagi presentat al perjudicat l'oferta motivada d'indemnització a què es refereixen els articles 7.2 i 22.1 del text refós de la Llei sobre responsabilitat civil i assegurança en la circulació de vehicles de motor dins el termini previst en els articles esmentats i amb el contingut disposat en el seu article 7.3, i aquell no es pronunciï sobre la seva acceptació o rebuig.
b ) Quan el perjudicat no accepti l'oferta motivada d'indemnització i l'entitat asseguradora consigni en el termini de cinc dies les quanties indemnitzatòries reconegudes en l'oferta motivada.
En els sinistres la tramitació, liquidació i pagament dels quals s'efectuï en el marc dels convenis d'indemnització directa subscrits entre entitats asseguradores per a la tramitació de sinistres, s'entén complerta l'obligació de presentar l'oferta motivada d'indemnització pels danys en els béns, prevista a l'article 7.2 del text refós de la Llei sobre responsabilitat civil i assegurança en la circulació de vehicles de motor, quan, abans que transcorrin tres mesos des de la recepció de la reclamació del perjudicat, l'entitat asseguradora d'aquest li satisfaci la indemnització corresponent als danys en els béns derivats del sinistre o procedeixi a reparar-los.
A aquests efectes, ha de constar que el pagament o la reparació es realitza en nom i per compte de l'entitat asseguradora del responsable del sinistre, en virtut dels convenis d'indemnització directa subscrits entre les dues asseguradores per a la tramitació de sinistres, els quals en cap cas són oponibles enfront de l'assegurat o el perjudicat.
Igualment, s'ha de fer constar que l'entitat asseguradora del perjudicat se subroga en la posició de l'entitat asseguradora del responsable, en nom i per compte de la qual satisfà la indemnització.
Quan d'un mateix sinistre se'n derivin danys a les persones i en els béns, l'entitat asseguradora del responsable del sinistre ha de presentar l'oferta motivada d'indemnització corresponent als danys a les persones derivats del sinistre o, si s'escau, donar una resposta motivada, conforme al que preveuen els apartats 2 i 3 de l'article 7 del text refós de la Llei sobre responsabilitat civil i assegurança en la circulació de vehicles de motor.
En tot cas, si no s'han satisfet o reparat els danys en els béns conforme al que preveu l'apartat 1, l'entitat asseguradora del responsable del sinistre ha de presentar l'oferta motivada d'indemnització o, si s'escau, la resposta motivada en els termes i dins els terminis que preveu l'article 7 del text refós de la Llei sobre responsabilitat civil i assegurança en la circulació de vehicles de motor.
En cas que l'assegurador o el Consorci de Compensació d'Assegurances no formulin una oferta motivada d'indemnització perquè no s'ha pogut quantificar plenament el dany, la resposta motivada a la qual es refereix l'article 7.4 del text refós de la Llei sobre responsabilitat civil i assegurança en la circulació de vehicles de motor ha d'incloure:
La referència als pagaments a compte o pagaments parcials anticipats a càrrec de la indemnització resultant final, atenent la naturalesa i entitat dels danys.
El compromís de l'entitat asseguradora de presentar una oferta motivada d'indemnització tan aviat com s'hagin quantificat els danys.
El compromís de l'entitat asseguradora d'informar motivadament de la situació del sinistre cada dos mesos des de l'enviament de la resposta motivada i fins que s'efectuï l'oferta motivada d'indemnització.
Si d'un mateix sinistre, emparat per una única assegurança obligatòria de responsabilitat civil en la circulació de vehicles de motor, en resulten diversos perjudicats per danys materials o personals, i la suma de les indemnitzacions excedeix el límit obligatori establert a l'efecte, el dret de cada perjudicat enfront de l'assegurador es redueix proporcionalment als danys soferts.
Si a conseqüència d'un mateix sinistre en què intervinguin dos o més vehicles, coberts per les seves respectives assegurances obligatòries, es produeixen danys a tercers, cada assegurador dels vehicles causants ha de contribuir al compliment de les obligacions que es derivin del fet tenint en compte, quan es pugui determinar, l'entitat de les culpes concurrents i, en cas que no es pugui determinar, de conformitat amb el que s'hagi pactat en els acords entre asseguradores; en defecte d'això, cada assegurador hi ha de contribuir proporcionalment a la potència dels vehicles respectius.
Quan els dos vehicles intervinents siguin un cap tractor i el remolc o semiremolc que hi està enganxat, o dos remolcs o semiremolcs, i no es pugui determinar l'entitat de les culpes concurrents, cada assegurador ha de contribuir al compliment de les esmentades obligacions de conformitat amb el que s'hagi pactat en els acords entre asseguradores o, si no n'hi ha, en proporció a la quantia de la prima anual de risc que correspongui a cada vehicle designat en la pòlissa d'assegurança subscrita.
En els casos dels apartats a i b de l'article 11.1 del text refós de la Llei sobre responsabilitat civil i assegurança en la circulació de vehicles de motor, el perjudicat es pot dirigir directament, en tot cas, al Consorci de Compensació d'Assegurances.
Als efectes del que disposa l'article 11.1. d del text refós de la Llei sobre responsabilitat civil i assegurança en la circulació de vehicles de motor, s'entén que hi ha controvèrsia entre el Consorci de Compensació d'Assegurances i l'entitat asseguradora quan aquesta presenti davant el Consorci un requeriment motivat en relació amb el sinistre, o el perjudicat presenti una reclamació davant el Consorci a la qual adjunti una justificació del fet que l'entitat asseguradora refusa fer-se càrrec del sinistre, i el Consorci estimi que no li correspon el pagament.
Als efectes del còmput del termini de trenta dies a què es refereix l'article 11.1. g del text refós de la Llei sobre responsabilitat civil i assegurança en la circulació de vehicles de motor, s'entén que el comprador accepta el lliurament en el moment en què tingui la possessió efectiva del vehicle.
L'Oficina Espanyola d'Asseguradors d'Automòbils (Ofesauto), que agrupa totes les entitats asseguradores autoritzades per operar en el ram de responsabilitat civil de vehicles terrestres automòbils i el Consorci de Compensació d'Assegurances, té la consideració d'oficina nacional d'assegurança a què es refereix la Directiva 72/166/CEE, del Consell, de 24 d'abril, relativa a l'aproximació de les legislacions dels estats membres, sobre l'assegurança de la responsabilitat civil que resulta de la circulació de vehicles automòbils, així com del control de l'obligació d'assegurar aquesta responsabilitat.
La tramitació dels sinistres i el compliment de les obligacions derivades de l'assegurança obligatòria de responsabilitat civil en la circulació de vehicles de motor, per raó d'accidents causats en altres països per vehicles amb estacionament habitual a Espanya o assegurats a Espanya mitjançant el certificat internacional d'assegurança o per un assegurança en frontera, és garantit per Ofesauto, que actua en nom de totes les entitats asseguradores que hagin obtingut l'autorització corresponent del Ministeri d'Economia i Hisenda o que, estant domiciliats en un país pertanyent a l'Espai Econòmic Europeu, exerceixin la seva activitat a Espanya en règim de dret d'establiment o en règim de lliure prestació de serveis.
També assumeix aquesta garantia, per compte de l'oficina nacional de l'Estat de què es tracti, per raó dels accidents ocorreguts en territori espanyol en què intervingui un vehicle estranger, amb estacionament habitual en un Estat signant de l'Acord entre les oficines nacionals d'assegurances dels estats membres de l'Espai Econòmic Europeu i altres estats associats o que, pertanyent a un Estat no signant de l'Acord esmentat, estigui assegurat mitjançant certificat internacional d'assegurança emès per una altra oficina nacional o per un assegurança en frontera.
No obstant el que disposa l'apartat anterior, Ofesauto pot delegar la representació de les diferents entitats asseguradores estrangeres, a sol·licitud de l'oficina nacional respectiva, a favor d'alguna de les entitats asseguradores o d'entitats especialitzades en la gestió de sinistres.
Així mateix, a sol·licitud de les entitats asseguradores que operen a Espanya pot cursar la mateixa petició a les oficines nacionals d'altres estats.
Les esmentades entitats asseguradores o entitats corresponsals espanyoles, autoritzades per representar entitats asseguradores estrangeres, responen en els mateixos termes que Ofesauto.
A aquest efecte, Ofesauto ha de portar els registres necessaris de corresponsalies autoritzades, a fi de facilitar la informació necessària a qui hi tingui un interès legítim.
En cas d'incompliment del corresponsal, conflicte d'interessos o cessament voluntari en la representació autoritzada, Ofesauto assumeix el compliment de les obligacions que preveu l'apartat 2 d'aquest article.
El ministre d'Economia i Hisenda ha de dictar les normes relatives al funcionament d'Ofesauto com a oficina nacional d'assegurança.
De conformitat amb el que estableix l'article 26 del text refós de la Llei sobre responsabilitat civil i assegurança en la circulació de vehicles de motor, Ofesauto té la consideració d'organisme d'indemnització davant el qual els perjudicats amb residència a Espanya poden presentar reclamació d'indemnització en els supòsits previstos a l'article 27 de l'esmentat text refós.
En la reclamació que presenti el perjudicat davant Ofesauto hi ha de constar que l'entitat asseguradora del vehicle causant no ha designat un representant a Espanya per a la tramitació i liquidació de sinistres o, altrament, la data en què el perjudicat es va dirigir formalment a l'asseguradora del vehicle del responsable o al representant per a la tramitació i liquidació de sinistres designat per aquesta a Espanya i, en cas d'haver rebut alguna notificació d'aquests, s'ha d'informar sobre el seu contingut.
Igualment, el perjudicat ha d'informar, en cas d'haver efectuat reclamació davant qualsevol altre organisme o entitat pel mateix concepte, sobre el contingut de la reclamació i, si s'escau, sobre les respostes rebudes en relació amb aquesta.
Ofesauto s'ha d'abstenir d'intervenir-hi, i ho ha de notificar així expressament al reclamant, quan aquest hagi exercitat una acció directa contra l'asseguradora del responsable.
Als efectes de l'article 27 del text refós de la Llei sobre responsabilitat civil i assegurança en la circulació de vehicles de motor, s'entén per resposta motivada la que conté contestació suficient a la reclamació formulada conforme a la llei que hi sigui aplicable i justifiqui la decisió adoptada per l'assegurador.
La resposta que Ofesauto ha de donar a la reclamació de la víctima, en la condició d'organisme d'indemnització, ha d'estar motivada en els mateixos termes previstos en el paràgraf anterior.
En la informació que Ofesauto hagi de facilitar o s'hagi d'obtenir d'altres organismes d'indemnització o fons de garantia, cal atenir-se al que disposin els acords que se subscriguin de conformitat amb la normativa comunitària.
El ministre d'Economia i Hisenda ha de dictar les normes relatives al funcionament d'Ofesauto com a organisme d'indemnització.
Les entitats asseguradores que cobreixin mitjançant l'assegurança obligatòria la responsabilitat civil derivada de la circulació de vehicles de motor amb estacionament habitual a Espanya han de comunicar al Ministeri d'Economia i Hisenda, mitjançant la seva tramesa al Consorci de Compensació d'Assegurances, les dades relatives als vehicles que han assegurat, així com les relatives al representant per a la tramitació i liquidació de sinistres designat per l'entitat asseguradora en cadascun dels estats de l'Espai Econòmic Europeu, amb el contingut, la forma i en els terminis que estableixen aquest Reglament i les resolucions a què es refereix.
L'incompliment del que disposa el paràgraf anterior constitueix infracció administrativa sancionable, d'acord amb el que disposen els articles 40.3. s i 40.4. u del text refós de la Llei d'ordenació i supervisió de les assegurances privades.
Les dades a què es refereix l'apartat anterior són objecte de tractament automatitzat mitjançant el fitxer automatitzat de dades de caràcter personal, denominat «Fitxer informatiu de vehicles assegurats», de caràcter públic, regulat en aquest Reglament, amb el contingut que es descriu en els articles següents i en l'annex.
La informació continguda en el fitxer gaudeix de presumpció de veracitat, llevat que hi hagi una prova en contra.
En la primera tramesa de les dades, les entitats asseguradores han de subministrar, per cada vehicle, les següents: matrícula, codi identificatiu de la marca i model del vehicle, data d'inici de la vigència i data de finalització del període d'assegurança en curs, així com el tipus de contracte, tot això d'acord amb les especificacions contingudes en la resolució de la Direcció General d'Assegurances i Fons de Pensions dictada a aquest efecte.
Així mateix, s'ha de trametre el nom i l'adreça del representant per a la tramitació i liquidació de sinistres designat per l'entitat asseguradora en cadascun dels estats de l'Espai Econòmic Europeu.
Les entitats asseguradores han de dur a terme l'actualització de dades i han d'enviar diàriament informació d'altes i baixes de vehicles assegurats, que s'han d'identificar amb la matrícula i codi identificatiu de la seva marca i model, i han de fer constar, en el cas d'altes, les dates d'inici de la vigència i finalització del període d'assegurança en curs, tipus de contracte i, en cas de baixes, la data de cessament de la vigència de l'assegurança.
A aquests efectes, s'entén per cessament de la vigència de l'assegurança l'extinció del contracte, incloses la rescissió i la resolució.
Així mateix, s'ha de fer l'actualització de les dades relatives al representant per a la tramitació i liquidació de sinistres designat per l'asseguradora en cadascun dels estats de l'Espai Econòmic Europeu, tan aviat com s'hi produeixin modificacions.
Per tal que el Consorci de Compensació d'Assegurances pugui facilitar la informació a què es refereixen els articles 24 i 25 del text refós de la Llei sobre responsabilitat civil i assegurança en la circulació de vehicles de motor, les entitats asseguradores li han de proporcionar, quan ho sol·liciti, en el termini de cinc dies, el número de pòlissa corresponent als vehicles que han assegurat.
A aquests efectes, l'intercanvi d'informació es pot realitzar per telèfon, fax o correu electrònic.
S'hi han d'incloure, en tot cas, les dades relatives als vehicles respecte als quals s'hagi diligenciat la sol·licitud d'assegurança o s'hagi emès proposició d'assegurança acceptada pel prenedor, reflectint-hi les dates d'efecte i finalització d'un document o de l'altre.
En els supòsits de contractes prorrogables, o d'impagament de les primes fraccionades, no es pot comunicar la baixa del vehicle, respectivament, fins que no s'hagi exercit el dret a oposar-se a la pròrroga d'aquest o no hagi estat extingit o resolt el contracte, en els supòsits i amb les formalitats previstes a la Llei de contracte d'assegurança.
En el cas de transmissió del vehicle assegurat, només es pot comunicar la baixa del vehicle prèvia extinció del contracte d'assegurança, de conformitat amb el que estableix la Llei de contracte d'assegurança.
En el supòsit de vehicles especials, s'han de trametre al Consorci de Compensació d'Assegurances les dades que estableixi la resolució que dicti la Direcció General d'Assegurances i Fons de Pensions.
La tramesa de la informació al Consorci de Compensació d'Assegurances s'ha de fer mitjançant el procediment que contingui la resolució que la Direcció General d'Assegurances i Fons de Pensions dicti a l'efecte.
El Consorci de Compensació d'Assegurances ha de trametre, mensualment, a la Direcció General d'Assegurances i Fons de Pensions una relació de les entitats asseguradores que, estant autoritzades per operar en el ram corresponent, no hagin enviat la informació a la qual es refereixen els articles anteriors.
Així mateix, el Consorci de Compensació d'Assegurances ha de comunicar a la Direcció General d'Assegurances i Fons de Pensions les incidències significatives que es puguin produir en el compliment d'aquesta obligació.
Sense perjudici de les infraccions administratives que es deriven de l'incompliment de l'obligació de subministrar les dades, i a la vista de les comunicacions del Consorci de Compensació d'Assegurances, la Direcció General d'Assegurances i Fons de Pensions pot formular requeriments a les entitats asseguradores o exigir la realització d'auditories informàtiques, o l'aplicació d'altres mesures conduents a garantir la veracitat de la informació continguda en el fitxer.
Als efectes d'accés al fitxer, tenen la consideració d'implicats els perjudicats per accidents de circulació, per danys a la seva persona o en els seus béns, i poden actuar per si mateixos o per mitjà d'un representant degudament acreditat.
La consulta de la informació s'exerceix mitjançant petició dirigida pels implicats en un accident de circulació al Consorci de Compensació d'Assegurances, utilitzant el model que contingui la resolució que dicti la Direcció General d'Assegurances i Fons de Pensions, al qual s'ha d'adjuntar una còpia del comunicat de danys o de la declaració amistosa d'accident.
Igualment, el sol·licitant pot utilitzar qualsevol mitjà que permeti acreditar l'enviament i la recepció de la sol·licitud de consulta, aportant el número del document nacional d'identitat, passaport, codi d'identificació fiscal o un altre document acreditatiu, així com la matrícula o signe distintiu tant del vehicle presumptament causant dels danys com del vehicle corresponent al perjudicat, i els números de sinistre i pòlissa d'assegurança que constin en el registre de sinistres de l'entitat asseguradora; la consulta pot ser contestada per qualsevol mitjà que permeti acreditar l'enviament i la recepció de la contestació, d'acord amb el que disposi la resolució que dicti a l'efecte la Direcció General d'Assegurances i Fons de Pensions.
Als efectes del que disposa l'apartat 2 de l'article 25 del text refós de la Llei sobre responsabilitat civil i assegurança en la circulació de vehicles de motor, es considera que existeix interès legítim del perjudicat a obtenir informació sobre la identitat del propietari, conductor o titular del vehicle en el supòsit que per al rescabalament total dels danys només es pugui reclamar contra aquestes persones.
El control de l'obligació d'assegurar-se s'efectua mitjançant la col·laboració entre el Ministeri d'Economia i Hisenda, a través del Consorci de Compensació d'Assegurances, i el Ministeri de l'Interior, a través de la Direcció General de Trànsit, que es poden cedir, entre si, les dades que figurin en els seus fitxers automatitzats que expressament prevegin aquesta cessió.
El procediment de cessió de dades es regula mitjançant resolució conjunta de la Direcció General d'Assegurances i Fons de Pensions i de la Direcció General de Trànsit.
L'òrgan responsable del fitxer ha d'adoptar les mesures tècniques i organitzatives que siguin necessàries per assegurar la confidencialitat, seguretat i integritat de les dades i fer efectives les garanties, obligacions i drets que reconeix la Llei orgànica 15/1999, de 13 de desembre, de protecció de dades de caràcter personal.
La Direcció General d'Assegurances i Fons de Pensions ha de publicar en el Butlletí Oficial de l'Estat la relació dels centres sanitaris i serveis d'emergències mèdiques i de les entitats asseguradores que subscriguin convenis per a l'assistència a lesionats de trànsit.
Per als riscos derivats de les proves esportives en què intervinguin vehicles de motor, celebrades en circuits especialment destinats a l'efecte o habilitats per a aquestes proves, s'ha de subscriure un assegurança especial destinada a cobrir la responsabilitat civil dels conductors intervinents, pels imports de les cobertures obligatòries establertes en el text refós de la Llei sobre responsabilitat civil i assegurança en la circulació de vehicles de motor.